《和师时发荷亭晚饮》
宋代·郭印

榴花灼烁半空开，天外薰风入座来。
雨掠南塘荷盖净，云埋西岭日车颓。
物情荣谢看诗句，时世安危付酒杯。
好是溪桥最清绝，淡烟寒水一迟回。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。